จ่ายเบี้ยสั้นซื้อประกันชีวิตฮอต
รับดอกเบี้ยสูงสู้แบงก์สบายผลตอบแทน-คุ้มครองเพียบ
18 ส.ค. 2554

รับดอกเบี้ยสูงสู้แบงก์สบายผลตอบแทน-คุ้มครองเพียบ
ธุรกิจประกันเผยยุคดอกเบี้ยขาขึ้นส่งผลให้กรมธรรม์ระยะสั้นขายดี ยันไม่ปรับขึ้นดอกเบี้ยกรมธรรม์
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต (BLA) เปิดเผยว่า ขณะนี้แบบประกันชีวิตที่ขายดีที่สุดผ่านธนาคาร คือ แบบชำระเบี้ย 4 ปี คุ้มครอง 12 ปี ที่เพิ่งออกมาขายตั้งแต่เดือน เม.ย.ที่ผ่านมา ซึ่งเป็นช่วงที่อัตราดอกเบี้ยระยะสั้นปรับตัวเพิ่มขึ้น โดยกรมธรรม์นี้ให้ผลตอบแทนในระดับ 3% ทำให้ได้รับความสนใจจากลูกค้าอย่างมาก แต่ไม่สามารถเปิดเผยตัวเลขยอดขายได้ เพราะเป็นบริษัทจดทะเบียนในตลาดหลักทรัพย์
อย่างไรก็ตาม 5 เดือนแรกของปีนี้เบี้ยลูกค้ารายใหม่มีการเติบโตที่ทรงตัว เนื่องจากปีที่ผ่านมามีการเติบโตที่สูงมากถึง 70% ทำให้ฐานเบี้ยปีแรกค่อนข้างใหญ่ ส่วนเบี้ยรับรวมมีอัตราการเพิ่มขึ้นประมาณ 18% ซึ่งถือว่าอยู่ในเกณฑ์ที่น่าพอใจ
นายสุรเทพ โลหิตกุล ผู้ช่วยกรรมการผู้จัดการ สายงานตัวแทนและการตลาด บริษัท อาคเนย์ประกันชีวิต กล่าวว่า ประกันชีวิตที่ขายดี คือ แบบทริปเปอร์เซฟวิ่ง ชำระเบี้ย 5 ปี คุ้มครอง 10 ปี และมีการคืนเงินทุกๆ ปี ปีละ 10% รวม 5 ปี เมื่อครบสัญญาปีที่ 10 จะได้รับผลตอบแทนทั้งหมด 300%
“ถ้าชำระเบี้ยปีละ 5 หมื่นบาท จะได้เงินคืนปีละ 1 หมื่นบาท รวม 5 ปี เป็น 5 หมื่นบาท เมื่อครบปีที่ 10 จะได้เงินคืนอีก 2.5 แสนบาท สรุปแล้วจ่ายเบี้ยทั้งหมด 2.5 หมื่นบาท ได้กำไร 5 หมื่นบาท และเป็นกำไรที่ทยอยจ่ายคืนให้ตั้งแต่ปีที่ 15 ไม่ต้องรอจนครบสัญญา และยังได้รับความคุ้มครองกรณีเสียชีวิตด้วย” นายสุรเทพ กล่าว
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต กล่าวว่า บริษัทยังไม่มีแผนที่จะปรับอัตราดอกเบี้ยกรมธรรม์ขึ้นตามอัตราดอกเบี้ยระยะสั้นที่ปรับตัวเพิ่มขึ้น เนื่องจากปัจจุบันบริษัทได้ใช้อัตราดอกเบี้ยที่ 4% ในการคำนวณผลตอบแทนให้กับลูกค้า ซึ่งสูงกว่าอัตราดอกเบี้ยระยะสั้นในตลาด
“ดอกเบี้ยระยะยาวแนวโน้มยังนิ่งอยู่ ซึ่งอัตราดอกเบี้ยตามกรมธรรม์ที่จ่ายกันอยู่ 4% ถือว่ายังสู้ได้อยู่ และมีความคุ้มครองกรณีเสียชีวิตด้วย” นายอภิรักษ์ กล่าว
ทั้งนี้ สมาคมประกันชีวิตไทย รายงานว่า 4 เดือนแรกของปีนี้มียอดขายเบี้ยประกันลูกค้ารายใหม่แยกเป็น เบี้ยปีแรก 1.96 หมื่นล้านบาท เพิ่มขึ้น 1% เมื่อเทียบกับงวดเดียวกันของปีที่ผ่านมา และเบี้ยชำระครั้งเดียว 9,068.9 ล้านบาท เพิ่มขึ้น 6% จากงวดเดียวกันของปีที่ผ่านมา เบี้ยต่ออายุลูกค้าเก่า 7.19 หมื่นล้านบาท เพิ่มขึ้น 17.26% รวมเบี้ยรับทุกประเภท 1 แสนล้านบาท เพิ่มขึ้น 13%